钦定古今图书集成/理学汇编/字学典/第096卷 > 郗愔
## 钦定古今图书集成/理学汇编/字学典/第096卷 > 郗愔

按《晋书郗鉴传》：“鉴子愔，字方回，袭爵南昌公，转冠军
将军会稽内史，就加镇军，征拜司空，谥文穆。”

按《书断》：“郗愔善众书，虽齐名庾翼，不可同年。其法遵
于魏氏，尤长于章草，纤能得中，意态无穷，筋骨亦胜。”
王僧虔云：“郗愔章草，亚于右军；方回章草入妙，草隶
入能。”

按《宣和书谱》：郗愔父鉴以草书称，古劲超绝，后所不
能窥其藩篱。至愔乃能接翼，遂与张芝齐名。作章草
尤工，下笔若冰释泉涌，云奔龙腾，态度既多，而筋骨
有馀。王僧虔以谓愔书亚王羲之，岂妄论也。今御府
所藏二《章草谅弟帖》《草书远近帖》